“ดร.ธนา ทุมมานนท์” ขอโทษใส่ร้าย NEWS เป็นนอมินีกลุ่มชินวัตร
ดร.ธนา ทุมมานนท์ ออกมาชี้แจงข้อมูล และขอโทษผ่านเฟสบุ๊คส่วนตัวที่ใช้ชื่อว่า “Tana toommanon” จากกรณีที่มีการกล่าวอ้างว่า NEWS เป็นนอมินีของกลุ่มทักษิณ และการเข้าซื้อหุ้น NMG นั้นเพื่อเข้าครอบงำสื่อ
7 ส.ค. 2558

ผู้สื่อข่าวรายงานว่า เมื่อวันที่ 6 ส.ค.ที่ผ่านมา ดร.ธนา ทุมมานนท์ ได้ออกมาชี้แจงข้อมูล และขอโทษผ่านเฟสบุ๊คส่วนตัวที่ใช้ชื่อว่า “Tana toommanon” จากกรณีที่มีการกล่าวอ้างว่าบริษัท นิวส์ เน็ตเวิร์ค หรือ NEWS เป็นนอมินีของกลุ่มทักษิณ เพื่อเข้าครอบงำสื่อ โดยมีเนื้อหาดังนี้
“ตามที่ทีมงานของข้าพเจ้าได้เขียนข้อความลงในเฟสบุ๊คชื่อเพจว่า “Tana toommanon” เมื่อวันที่ 19 ธ.ค. 57 ,20 ธ.ค.57 และ 22 ธ.ค.57 มีข้อความทำนองว่า การเข้าซื้อหุ้นของบริษัทเนชั่น มัลติมีเดีย กรุ๊ป จำกัด (มหาชน) หรือ NMG โดยบริษัท โซลูชั่น คอนเนอร์ (1998) จำกัด (มหาชน) หรือที่เรียกว่า SLC ซึ่งปัจจุบันเปลี่ยนชื่อเป็น บริษัท นิวส์ เน็ตเวิร์ค หรือ NEWS นั้น มีลักษณะเป็นนอมินี หรือตัวแทนเชิดของกลุ่มชินวัตรที่มีสื่อฟรีทีวี 6 ช่อง หวังที่จะเข้าบริหารสื่อทีวีดิจิตอล และควบคุมสื่อไว้ในมือเพื่อต้องการควบคุมทิศทางข่าว และสังคมให้เป็นไปในแนวทางที่ต้องการ โดยไม่คำนึงถึงความถูกต้องและคุณธรรม
บัดนี้ข้าพเจ้าได้ตรวจสอบข้อเท็จจริงทั้งหมดแล้วทราบว่า ข้อเขียนของทีมงานดังกล่าวของข้าพเจ้าในเฟสบุ๊คไม่ถูกต้อง โดยเฉพาะอย่างยิ่งข้อความที่ว่า SLC เป็นหุ้นกลุ่มตระกูลชินวัตร เป็นความเท็จโดยสิ้นเชิง และได้ก่อให้เกิดความเสียหายแก่ชื่อเสียงของ SLC ข้าพเจ้าและทีมงานขออภัยต่อเรื่องดังกล่าว จึงประสงค์ที่จะชี้แจงผ่านสื่อมวลชนทุกท่าน เพื่อให้สังคมรับทราบรวมทั้งต้องขอภัยต่อ SLC และผู้ทีเกี่ยวข้องมา ณ ที่นี้”
อนึ่งก่อนหน้านี้เมื่อวันที่ 16 ม.ค. 2558 ที่ศาลอาญา รัชดา นายอารักษ์ ราษฎร์บริหาร ผู้บริหารบริษัท SLC ซึ่งเป็นบริษัทที่ลงทุนซื้อหุ้นของ NMGพร้อมด้วย นายสุวัตร อภัยภักดิ์ ทนายความ เดินทางเข้ายื่นฟ้อง นายอดิศักดิ์ ลิมปรุ่งพัฒนกิจ ผู้บริหารบริษัทเนชั่นฯ และนายธนา ทุมมานนท์ ในข้อหาหมิ่นประมาทโดยการโฆษณา และผิดตามพระราชบัญญัติคอมพิวเตอร์
ทั้งนี้ นายสุวัตร เปิดเผยว่า สาเหตุที่ยื่นฟ้องเนื่องจากพบว่า นายธนา ได้โพสต์ข้อความในเฟซบุ๊กส่วนตัว กล่าวหาว่าบริษัท SLC เป็นกลุ่มทุนของตระกูลชินวัตร ที่เข้ามาซื้อหุ้นในบริษัท เนชั่นฯ เพื่อต้องการครอบงำสื่อ จากนั้น นายอดิศักดิ์ ได้นำข้อความในเฟซบุ๊กของ นายธนา ไปโพสต์ต่อ ทำให้ผู้ที่จะเข้ามาลงทุนซื้อหุ้นของ SLC เกิดความเข้าใจผิด และเปลี่ยนใจยกเลิกการจองหุ้น ซึ่งส่งผลกระทบและสร้างความเสียหายต่อบริษัท SLC อย่างมาก